[pic] | AZ EURÓPAI KÖZÖSSÉGEK BIZOTTSÁGA |

Brüsszel, 30.5.2005

COM(2005) 209 végleges

2005/0102 (COD)

Javaslat

AZ EURÓPAI PARLAMENT ÉS A TANÁCS HATÁROZATA

a Kultúra Európai Fővárosa eseménysorozat 2007–2019. évekre szóló közösségi cselekvési programjának megállapításáról

(előterjesztő: a Bizottság)

INDOKLÁS

1. Bevezetés

A Kultúra Európai Városa eseménysorozatot 1985. június 13-án indította el a Miniszterek Tanácsa. 2004-ig a Kultúra Európai Városai kormányközi alapon kerültek kiválasztásra, amelynek keretében a tagállamok egyhangúlag választották meg az esemény megrendezésére érdemes városokat.

Az Európai Közösséget létrehozó szerződés 151. cikke alapján elfogadott 1419/1999/EK határozat[1] 2005-től kezdődően módosította a Kultúra Európai Fővárosai néven ismert városok kiválasztásának eljárási módját. A hét független tagból álló választótestület véleményét figyelembevevő bizottság ajánlás alapján a Tanács határoz a Kultúra Európai Fővárosáról. A kiválasztás a fent említett határozatban rögzített kritériumokon alapszik. E határozat tartalmazza a 15 tagú EU tagállamainak (1. melléklet) jogosultsági sorrendjét 2005-től 2019-ig[2].

Ez a lista nem tartalmazta az EU-hoz 2004. május 1-jén csatlakozó tíz új tagállamot. A Bizottság ezért 2003 novemberében javaslatot nyújtott be az 1419/1999/EK határozat módosítására annak érdekében, hogy 2009-től az új tagállamok is jelölhessék városaikat a Kultúra Európai Fővárosává. Ezt a javaslatot az Európai Parlament és a Tanács 2005. április 13-án elfogadta. Ennek eredményeként 2009-től mindegyik évben két várost választanak meg a Kultúra Európai Fővárosává (egyet a 15 tagú EU-ból, egyet pedig az új tagállamok közül).

2. A JELENLEGI HATÁROZAT FELÜLVIZSGÁLATÁNAK SZÜKSÉGESSÉGE

2.1. Az érdekelt felek tapasztalatai és a velük folytatott konzultációk alapján megkívánt javítások

A Bizottság tanulmányt készített[3] (a továbbiakban: ECOC-tanulmány), amely megerősíti, hogy a Kultúra Európai Fővárosa cselekvési program nagyon pozitív visszhangra talált a nagyközönség körében. Mindazonáltal az 1419/1999 határozatban rögzített kijelölési folyamat végrehajtása számos gyenge pontot tárt fel, különösen a következők vonatkozásában:

– a városok közötti verseny,

– a választótestület szerepe,

– az ellenőrzés kérdése,

– az európai dimenzió,

– az időzítés kérdése,

– harmadik országok részvétele.

A választótestületek értékelő jelentései, az Európai Parlament kulturális, ifjúsági, oktatási, média- és sportbizottsága által a módosított határozat első olvasatáról készített jelentés, valamint az ECOC-tanulmány is igazolta ezeket a gyengeségeket. E különböző hozzájárulásokon alapuló javaslat célja, hogy az 1419/1999 határozat helyébe lépjen, oly módon, ahogy az 2005. április 13-án módosításra került, valamint a kiválasztási eljárás átláthatóságának és az európai hozzáadott érték meghatározásának javítása.

2.2. A javaslat körvonalai

A. A versenyelem megerősítése

Különböző versenymodellek alapos szemügyrevételét követően a Bizottság:

– elvetette az egész Európára kiterjedő, bármelyik kinevezhető európai város részvételével zajló teljesen nyílt versenyt . Ez a megközelítés minden évben tekintélyes és aránytalan erőfeszítést kívánna a Bizottságtól, a választótestületektől és a tagállamoktól. Nem biztosítaná a tagállamok közötti rotációt sem.

– elvetette a korlátozott versenyrendszert , amely mindegyik tagállam számára legalább két ajánlatot írna elő; ez a rendszer nem biztosította a Kultúra Európai Fővárosa eseménysorozat erősebb európai dimenzióját. Ezenkívül nem biztos, hogy mindegyik tagállam be tudna nyújtani legalább 2 ajánlatot.

Ezen megfontolások alapján a Bizottság olyan rendszer mellett döntött, amely arra ösztönzi a tagállamokat, hogy nemzeti szinten szervezzenek versenyt az érdeklődő városok között.

B. A választótestület szerepe

A Bizottság vegyes választótestület felállítását javasolja, amely 7, az európai intézmények által kinevezett tagból állna, egyikük töltené be az elnöki szerepet, 6 szakértőt pedig az érintett tagállam nevezne ki a Bizottsággal egyetértésben. A 7 szakértőt felváltva 3 évre nevezi ki a Tanács, az Európai Parlament, a Bizottság és a Régiók Bizottsága az ezen javaslat 5. cikkének (3) bekezdésében rögzített kritériumoknak megfelelően. A választótestület átfogó összetétele megfelelő egyensúlyt teremt a helyi és nemzeti érdekek között, valamint biztosítja az európai dimenzió figyelembevételét a nemzeti kiválasztás során.

Az érintett tagállam 6 évvel a szóban forgó esemény kezdete előtt a kérelmek benyújtására szóló felhívást tesz közzé, és a lehetséges jelöltek számára tájékoztató napot szervez.

A választótestület az esemény előtt 5 évvel összegyűlik azzal a céllal, hogy összeállítsák az előválasztáson túljutott jelöltek listáját. Jelentést készít a jelöltek programjáról és ajánlásokat tesz az előválasztáson túljutott jelöltek számára. A jelentést benyújtja az érintett tagállamnak és a Bizottságnak.

A választótestület kilenc hónappal az első választóülést követően összegyűlik azzal a céllal, hogy az előválasztáson túljutott jelöltek programjairól jelentést készítsen, aminek alapján egy városnak a Kultúra Európai Fővárosává történő jelölésére vonatkozó ajánlatot tesz. A jelentés a kiválasztott városnak szóló ajánlásokat is tartalmaz. A jelentést eljuttatják az érintett tagállamnak és a Bizottságnak.

Négy évvel a szóban forgó esemény kezdete előtt az érintett tagállam bejelenti a jelölést. Az Európai Parlament az elkövetkező két hónapon belül továbbíthatja véleményét a Bizottságnak. Ennek alapján a Bizottság ajánlást készít a Tanácsnak. Ezt követően a Tanács kijelöli a várost.

C. Az európai ellenőrzőtestület által végzett ellenőrzés

A Bizottság európai ellenőrzőtestület (a továbbiakban: EET) felállítását javasolja a Kultúra Európai Fővárosává történő kijelölést követő és az esemény kezdete közötti időszakra. Ez a testület figyelmét a program európai dimenziójára összpontosítaná, valamint hozzájárulna, amennyiben szükséges, a program európai hozzáadott értékének biztosításához.

Az európai ellenőrzőtestületben csak az európai intézmények által kijelölt választótestület 7 tagja vesz részt, a 2.2.B. pontban leírtaknak megfelelően, felváltva. Az EET támogatást és iránymutatást nyújt a városoknak programjaik jövőbeli kidolgozására vonatkozóan.

– Két évvel a szóban forgó esemény kezdete előtt az EET a két város projektjére és programjára irányuló középtávú ellenőrzést végez az előkészületek előrehaladtát és az európai dimenziót illetően.

– Legkésőbb hat hónappal az esemény előtt az EET újra találkozik a Kultúra Európai Fővárosává kijelölt városok hatóságaival annak érdekében, hogy felmérje és értékelje az addig végzett előkészületi munkát, valamint a még megteendő lépéseket. Legkésőbb egy hónappal a végső ülést követően az EET ellenőrzési zárójelentést ad ki.

Ennek alapján a Bizottság díjazhatja a kijelölt városokat, amennyiben azok hatóságai megfeleltek a kiválasztási eljárás során tett kötelezettségvállalásaiknak, valamint megfelelően válaszoltak a kiválasztási és ellenőrzési eljárás során kibocsátott testületi ajánlásokra.

D. Európai dimenzió – kiválasztási kritériumok

A Kultúra Európai Fővárosává kijelölt városok tevékenységi programjainak olyan eseményeket/fellépéseket kell magukban foglalniuk, amelyek előtérbe állítják az európai dimenziót és európai hozzáadott értéket kínálnak. Az alábbi jellemzőkre kell helyezni a hangsúlyt:

– az európai dimenzióra, amely minden szinten elősegíti a kulturális szereplők közötti sokoldalú együttműködést, kiemeli a kulturális sokféleség gazdagságát, valamint előtérbe helyezi az európai kultúrák közös jellegét,

– az állampolgári dimenzióra, amely felkelti a városban élők és a külföldiek érdeklődését, valamint a város hosszú távú kulturális fejlődésének szerves részét képezi.

E. Időzítés

Az eddig szerzett tapasztalatok és az ECOC-tanulmány megerősítette, hogy szükséges a teljes tervezési időszak meghosszabbítása. A kiválasztási eljárásnak hat évvel a szóban forgó esemény kezdete előtt kell kezdődnie (előválasztás / kiválasztás / jelölés). A Tanácsnak az esemény előtt négy évvel ki kell tudnia jelölni a Kultúra Európai Fővárosait.

F. Harmadik országok részvétele.

Az ECOC-tanulmány alapján a Bizottság évenként legfeljebb két várost javasol a Kultúra Európai Fővárosává történő kinevezésre. Ez a megközelítés összhangban áll a 2005. márciusi határozattal, amely integrálja az új tagállamokat.

Amennyiben a Kultúra Európai Fővárosává kettőnél több várost jelölnének, az érezhetően károsan hatna az eseményre. Ebből következően annak a lehetősége, hogy harmadik országok is jelölhessenek egy várost a Kultúra Európai Fővárosává, elvetésre került. Ehelyett a harmadik országok számára elindított, 2003-ig zajló sikeres „kulturális hónap” kezdeményezés újraindítható. Az e lehetőséggel kapcsolatos megbeszéléseknek a Kultúra Európai Fővárosa cselekvési programon kívül kell zajlaniuk.

G. Következtetés

A Kultúra Európai Fővárosai 2 lépésben kerülnek kijelölésre az intézmények által kinevezett szakértőkből álló testület, valamint az érintett tagállamok által kijelölt szakértők értékelése alapján. A felkészülési időszak során az esemény kezdetéig ellenőrzőtestület támogatja a kijelölt városokat. A végleges program minőségét (különösen az európai dimenzió jelentőségét) díjjal ismerik el.

Ez a tervezet megfelelő egyensúlyt tart fenn a helyi és nemzeti prioritások, valamint a cselekvési program megkívánt európai hozzáadott értéke között.

3. KÍSÉRŐ INTÉZKEDÉSEK

A választótestületek, az Európai Parlament, a Régiók Bizottsága, valamint az ECOC-tanulmány az alábbi kísérő intézkedéseket tartja szükségesnek:

– a kiválasztási eljárás átláthatóságának javítása,

– a Kultúra Európai Fővárosa eseménysorozat célkitűzéseinek tisztázása,

– a kiválasztási kritériumok tisztázása,

– az európai dimenzió fogalmának meghatározása,

– a lehetséges jelöltek iránymutatással történő ellátása.

Ennek alapján a Bizottság megfelelő dokumentációt készít, amely tartalmazza a jelölés benyújtására vonatkozó leírást, valamint a kapcsolódó hivatalos jelentéseket. Ez az anyag a lehető leghamarabb 2006-tól az interneten elérhető lesz. A Bizottság támogatja a Kultúra Európai Fővárosai közötti információ- és tapasztalatcserét is.

4. FORRÁSOK – A HATÁROZAT ÉRVÉNYESSÉGÉNEK IDŐTARTAMA

4. 1. Források

Ezen javaslatnak nincsenek közvetlen pénzügyi hatásai. A Kultúra Európai Fővárosai eseménysorozat pénzügyi vonatkozásaival a Kultúra 2000 és a jövőbeli Kultúra 2007 programok foglalkoznak. Ebben a fázisban a jelenlegi programhoz hasonlítva a Bizottságnak a Kultúra 2007 programra vonatkozó javaslata a közösségi hozzájárulás háromszorosát tenné lehetővé a Kutúra minden egyes Európai Fővárosa esetében.

4.2. Az alkalmazás időpontja (átmeneti időszak)

Ez a javaslat, amely az 1419/1999 határozat helyébe lép és azt hatályon kívül helyezi, 2007-től kerül alkalmazásra. A két rendszer közötti átmeneti időszakot foglalja magában annak érdekében, hogy 2011-re és 2012-re biztosítani lehessen a kijelöléseket.

2005/0102 (COD)

Javaslat

AZ EURÓPAI PARLAMENT ÉS A TANÁCS HATÁROZATA

a Kultúra Európai Fővárosa eseménysorozat 2007–2019. évekre szóló közösségi cselekvési programjának megállapításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 151. cikkére[4],

tekintettel a Bizottság javaslatára[5],

tekintettel a Régiók Bizottságának véleményére[6],

a Szerződés 251. cikkében megállapított eljárással összhangban[7],

mivel:

(1) Az 1419/1999/EK európai parlamenti és tanácsi határozat[8] megállapította a Kultúra Európai Fővárosa eseménysorozat 2005–2019. évekre szóló közösségi cselekvési programját.

(2) A Kultúra Európai Fővárosa eseménysorozattal elért eredményekről szóló tanulmány azt mutatta, hogy az esemény egyaránt pozitív hatással volt a média visszhangja tekintetében, a kultúra és az idegenforgalom fejlődése szempontjából, valamint azért is, mert a kijelölt városok lakosai felismerték városuk fontosságát. E cselekvési programot azonban tovább kell fejleszteni.

(3) Az eseményben érdekelt felek hangsúlyozták az 1419/1999/EK határozatban rögzített kiválasztási eljáráshoz kapcsolódó problémákat, és ajánlották a javaslatok figyelemmel kísérését, elsősorban azok európai dimenziójának megerősítése érdekében.

(4) A Kultúra Európai Fővárosa eseménysorozat jelentősége és hatása nemzeti és európai szinten történő vegyes kiválasztási eljárás létrehozását, valamint szigorú figyelemmel kísérés bevezetését kívánja meg.

(5) Az eseményre való felkészülési időszak döntő fontosságú a siker és a cselekvési program célkitűzéseinek szempontjából.

(6) A kijelölés utáni figyelemmel kísérési időszak vált szükségessé annak érdekében, hogy biztosítani lehessen a cselekvési program európai hozzáadott értékét.

(7) Fontos a cselekvési program célkitűzések és kritériumok tekintetében elért minőségének, különösen európai hozzáadott értékének díjjal történő elismerése.

(8) Az ebben a határozatban rögzített kijelölési folyamat végrehajtásához hatéves időszakra van szükség; Mivel ez a határozat 2007-ben lép hatályba, ez az időszak nem biztosítható a 2011-es és 2012-es évekre. Ezekre az évekre a 649/2005/EK határozattal módosított 1419/1999/EK határozatban rögzített kinevezési eljárást kell alkalmazni.

(9) Az egyértelműség érdekében az 1419/1999/EK határozat helyébe ez a határozat lép,

A KÖVETKEZŐKÉPPEN HATÁROZOTT:

1. cikk

Tárgy

A Kultúra Európai Fővárosa elnevezéssel közösségi cselekvési program kerül létrehozásra, amelynek célja, hogy hangsúlyozza az európai kultúrák gazdagságát és sokféleségét, valamint közös jegyeit, továbbá, hogy ösztönözze az európai városok lakosai körében egymás jobb megismerését.

2. cikk

A cselekvési programban való részvétel

1. Az I. mellékletben feltüntetett sorrendben, minden tagállamból egyéves időszakra ki kell jelölni városokat mint a Kultúra Európai Fővárosait.

2. A kijelölés az (1) bekezdésben említett listában szereplő egyes tagállamok egy városára érvényes.

A listában szereplő időrendi sorrendtől az érintett tagállamok kölcsönös megegyezéssel eltérhetnek.

3. cikk

Kérelmek

1. A Szerződés 151. cikkében meghatározott célkitűzéseknek és cselekvési programoknak megfelelően minden kérelemnek tartalmaznia kell egy elsősorban kulturális együttműködésen alapuló európai dimenziójú kulturális programot.

2. Az eseménysorozat kulturális programja kifejezetten a Kultúra Európai Fővárosa évre lesz összeállítva, előtérbe helyezve az európai hozzáadott értéket, a (3) bekezdésben rögzített kritériumoknak megfelelően.

3. A kulturális programnak az „Európai dimenzió” és a „Város és városlakók” megjelölésű kategóriákba sorolható kritériumoknak kell megfelelnie:

Az „Európai dimenzió” kategória programjának kritériumai:

a) másik tagállambeli kulturális szereplők, művészek és városok közötti együttműködés támogatása a kultúra valamely területén;

b) az európai kulturális sokféleség gazdagságának kiemelése;

c) az európai kultúrák közös jellegének előtérbe helyezése.

A „Város és városlakók” kategória programjának kritériumai:

a) a városban és annak környékén élők, valamint a külföldiek érdeklődésének felkeltése;

b) legyen fenntartható és a város hosszú távú kulturális fejlődésének szerves részét képezze.

4. A program időtartama egy év. Kellően megindokolt esetekben a kijelölt városok rövidebb időszakot is választhatnak.

Az ugyanazon évre kijelölt városok programjait egymással is össze kell kapcsolni.

A városok döntésén múlik, hogy bevonják-e programjukba a környező régiót is.

4. cikk

Kérelmek benyújtása

1. Legkésőbb 6 évvel a szóban forgó esemény tervezett kezdete előtt minden érintett tagállamnak közzé kell tennie a kérelmek benyújtására szóló felhívást.

A Kultúra Európai Fővárosa címre pályázó városokhoz intézett, a kérelmek benyújtására szóló felhívások jelzik az ezen határozat 3. cikkében és a Bizottság weboldalán rögzített kritériumokat.

A javaslatok benyújtásának határidejére a kérelmek benyújtására szóló felhívások közzétételét követően legkésőbb tíz hónappal kerül sor.

Az e felhívások keretében benyújtott javaslatoknak körvonalazniuk kell a pályázó városok által az adott évben megvalósítani szándékozott programokat.

2. A javaslatokról az érintett tagállamok értesítést küldenek a Bizottság részére.

5. cikk

A választótestület

1. A pályázó városok ajánlatainak értékelésére választótestületet hoznak létre, amely egy városnak az érintett tagállam által történő jelölésére vonatkozó ajánlatot tesz.

2. A választótestület 13 tagból áll. A tagokat az Európai Parlament, a Tanács, a Bizottság és a Régiók Bizottsága, valamint az érintett tagállam nevezi ki minden évben. A választótestület az Európai Parlament, a Tanács, a Bizottság és a Régiók Bizottsága által jelölt személyiségek közül kinevezi elnökét.

3. Két testületi tagot az Európai Parlament, kettőt a Tanács, kettőt a Bizottság, egyet pedig a Régiók Bizottsága nevez ki.

A választótestület tagjai független, minden érdekellentéttől mentes szakértők, akik alapvető tapasztalattal és szakértelemmel rendelkeznek a kultúra, valamint a városok kulturális fejlesztésének területén, illetve a Kultúra Európai Fővárosa eseménysorozat megszervezésében.

Kinevezésük három évre szól.

Az első albekezdéstől eltérve az ezen határozat hatálybalépésétől számított első évben két szakértőt nevez ki a Bizottság egy évre, kettőt az Európai Parlament két évre, kettőt a Tanács három évre és egyet a Régiók Bizottsága három évre.

4. Minden érintett tagállam a Bizottsággal egyetértésben hat személyiséget nevez ki tagnak, akik függetlenek a kérelmek benyújtására szóló felhívásra jelentkező városoktól.

A választótestület tagjai független, minden érdekellentéttől mentes szakértők, akik alapvető tapasztalattal és szakértelemmel rendelkeznek a kultúra, illetve a városfejlesztés területén.

6. cikk

Előválasztás

1. Az 5. cikkben rögzítetteknek megfelelően mindegyik érintett tagállam legkésőbb öt évvel a szóban forgó esemény kezdete előtt összehívja a vonatkozó választótestületet.

2. Mindegyik választótestület a 3. cikkben rögzített kritériumoknak megfelelően értékeli a kérelmek benyújtására szóló felhívásra jelentkező városoktól beérkezett javaslatokat.

Megállapodásra jutnak az előválasztáson túljutott jelöltek, a továbbiakban még mérlegelés tárgyát képező listájáról, és jelentést adnak ki a jelölt városok javaslatairól, valamint az előválasztáson túljutott városoknak szóló ajánlásokról.

A jelentést benyújtja az illetékes tagállamnak és a Bizottságnak.

7. cikk

Végső kiválasztás

1. Az előválasztáson túljutott városok kiegészítik javaslataikat és a kiegészített ajánlatot továbbítják az érintett tagállamoknak, amelyek eljuttatják azt a Bizottságnak.

2. Kilenc hónappal az első választóülést követően mindegyik érintett tagállam a végső kiválasztás érdekében összehívja a vonatkozó választótestületet.

E cselekvési program kritériumainak és az előválasztó ülésen a testület által kiadott ajánlásoknak megfelelően értékelésre kerülnek az előválasztáson túljutott városok módosított programjai.

A vonatkozó választótestület jelentést ad ki az előválasztáson túljutott városok programjáról, valamint a Kultúra Európai Fővárosává jelölendő városra vonatkozó ajánlásról.

A jelentés a kiválasztott városnak szóló ajánlásokat is tartalmaz az adott éveben megvalósítandó előrehaladásra és fejlesztésre vonatkozóan, amennyiben a Tanács kijelöli a Kultúra Európai Fővárosa címre.

A jelentést eljuttatják az érintett tagállamnak és a Bizottságnak. A Bizottság internetes oldalán pedig közzéteszik.

8. cikk

Kijelölés

1. Mindegyik érintett tagállam jelöl egy várost a Kultúra Európai Fővárosa címre, és erről tájékoztatja az Európai Parlamentet, a Tanácsot, a Bizottságot és a Régiók Bizottságát legkésőbb négy évvel a szóban forgó esemény kezdete előtt.

A jelöléshez csatolni kell a határozatnak a választótestület jelentésén alapuló indoklását.

A jelölés figyelembe veszi a választótestület által kibocsájtott ajánlásokat.

2. Az Európai Parlament legkésőbb az érintett tagállamok jelölésének kézhezvételét követő két hónapon belül továbbíthatja véleményét a Bizottságnak.

A Tanács, az Európai Parlament véleményének fényében felvázolt bizottsági ajánlás, valamint a választótestület jelentésén alapuló indoklás figyelembevételével, hivatalosan kijelöli a szóban forgó városokat a Kultúra Európai Fővárosává arra az évre, amelyre azokat jelölték.

9. cikk

Középtávú ellenőrzés

1. A Kultúra Fővárosává kijelölt városok legkésőbb 27 hónappal a szóban forgó esemény kezdete előtt az elért haladásról szóló középtávú jelentést nyújtanak be a Bizottságnak az eseménysorozat előkészületeinek előrehaladtáról.

A Bizottság biztosítja e jelentés független értékelését.

2. Legkésőbb 24 hónappal a szóban forgó esemény kezdete előtt a Bizottság összehívja az Európai Parlament, a Tanács, a Bizottság és a Régiók Bizottsága által kinevezett hét szakértőt, valamint a Kultúra Európai Fővárosává kijelölt városok programjának végrehajtásáért felelős hatóságokat.

Ettől kezdve ezek a szakértők „ellenőrzőtestületet” alkotnak.

Az esemény előkészületeinek értékelése céljából találkoznak, különös tekintettel a programok európai hozzáadott értékére.

Az ellenőrzőtestület középtávú ellenőrzési jelentést nyújt be az esemény előkészületeinek előrehaladtáról, valamint a cselekvési program kritériumaival és célkitűzéseivel, illetve a 7. cikk (2) bekezdésében említett választótestület jelentésében rögzített ajánlásokkal összhangban még megteendő lépésekről.

Legkésőbb egy hónappal a középtávú ellenőrzőülést követően a középtávú ellenőrzési jelentést továbbítják a Bizottságnak és az érintett tagállamoknak és városoknak. A Bizottság internetes oldalán pedig közzéteszik.

10. cikk

Végső ellenőrzés

1. A Kultúra Fővárosává kijelölt városok legkésőbb kilenc hónappal a szóban forgó esemény kezdete előtt az eseménysorozat előkészületeinek előrehaladtáról szóló zárójelentést nyújtanak be a Bizottságnak. A Bizottság biztosítja e jelentés független értékelését.

2. Legkésőbb hat hónappal a szóban forgó esemény kezdete előtt a Bizottság összehívja az ellenőrzőtestületet és a Kultúra Európai Fővárosává kijelölt városok programjának végrehajtásáért felelős hatóságokat az esemény előkészületeinek értékelése céljából, különös tekintettel a programok európai hozzáadott értékére.

Az ellenőrzőtestület az esemény előkészületeinek előrehaladtáról ellenőrzési zárójelentést nyújt be, valamint a cselekvési program kritériumaival és célkitűzéseivel, illetve a 7. cikk (2) bekezdésének harmadik albekezdésében és a 9. cikk (2) bekezdésének negyedik albekezdésében említett jelentésben rögzített ajánlásokkal összhangban még megteendő lépésekről.

Legkésőbb egy hónappal a záró-ellenőrzőülést követően az ellenőrzési zárójelentést továbbítják a Bizottságnak és az érintett tagállamoknak és városoknak. A Bizottság internetes oldalán pedig közzéteszik.

11. cikk

Díj

A 10. cikk (2) bekezdésének második albekezdésében említett jelentés alapján a Bizottság mindegyik kijelölt várost díjazhatja, amennyiben azok programjai megfelelnek a cselekvési program kritériumainak, valamint a választótestület által a 9. és 10. cikkben említett kiválasztási és ellenőrzési eljárás során kibocsátott ajánlásoknak. Ezzel a díjjal a program minősége kerül elismerésre, a programnak a 3. cikkben meghatározott célkitűzéseivel összhangban.

12. cikk

Értékelés

Az ebben a határozatban rögzített cselekvési program célkitűzéseinek és kritériumainak megfelelően a Bizottság minden évben biztosítja a Kultúra Európai Fővárosa eseménysorozat előző évi eredményeinek külső és független értékelését.

Az értékelő jelentést a Bizottság nyújtja be az Európai Parlamentnek, a Tanácsnak és a Régiók Bizottságának.

13. cikk

Hatályon kívül helyezés

A 649/2005/EK határozattal módosított 1419/1999/EK határozat hatályát veszti.

14. cikk

Átmeneti rendelkezések

1. A 649/2005/EK határozattal módosított 1419/1999/EK határozat alapján a Kultúra Európai Fővárosává 2010-re kinevezett városokat az ezen határozat 9. és 10. cikkében rögzített ellenőrzési eljárásnak vetik alá. Ezen határozat 11. cikke értelmében a Bizottság díjazhatja a kijelölt városokat.

2. A 4. és 8. cikktől eltérve a 2011-es és 2012-es évre vonatkozóan a Kultúra Európai Fővárosává történő jelölések a következő határozati eljárás alapján kerülnek szabályozásra:

1) Az I. mellékletben feltüntetett sorrend szerint a tagállamok városai váltakozva kerülnek kijelölésre a Kultúra Európai Fővárosává.

2) Mindegyik tagállam váltakozva benyújtja egy vagy több városra vonatkozó jelölését az Európai Parlamentnek, a Tanácsnak, a Bizottságnak és a Régiók Bizottságának.

3) A jelölést legkésőbb négy évvel a szóban forgó esemény kezdete előtt kell benyújtani és azt az érintett tagállam ajánlása kísérheti.

4) A Bizottság minden évben választótestületet alakít, amely jelentést ad ki az ezen cselekvési program célkitűzéseit és jellemzőit szem előtt tartó jelölésről vagy jelölésekről.

5) A választótestület hét független, a kultúra területén szakértelemmel rendelkező vezető személyiségből áll, akik közül kettőt az Európai Parlament, kettőt a Tanács, kettőt a Bizottság egyet pedig a Régiók Bizottsága nevez ki.

6) A választótestület jelentését benyújtja a Bizottságnak, az Európai Parlamentnek és a Tanácsnak.

7) Az Európai Parlament legkésőbb a jelentés kézhezvételét követő három hónapon belül továbbíthatja a jelöléssel vagy jelölésekkel kapcsolatos véleményét a Bizottságnak.

8) A Tanács, az Európai Parlament véleményének fényében felvázolt bizottsági ajánlás, valamint a választótestület jelentésének figyelembevételével, hivatalosan kijelöli a szóban forgó várost a Kultúra Európai Fővárosává arra az évre, amelyre azt jelölték.

9) A jelölés a 3. cikkben rögzített kritériumokon alapuló kulturális programot is tartalmaz.

15. cikk

Hatálybalépés

Ezt a határozatot 2007. január 1-jétől kell alkalmazni.

Dátum és hely

az Európai Parlament részéről a Tanács részéről

az elnök az elnök

MELLÉKLET

a Kultúra Európai Fővárosává való jelölésre jogosultság sorrendje

2007 | Luxemburg |

2008 | Egyesült Királyság |

2009 | Ausztria | Litvánia |

2010 | Németország | Magyarország |

2011 | Finnország | Észtország |

2012 | Portugália | Szlovénia |

2013 | Franciaország | Szlovákia |

2014 | Svédország | Lettország |

2015 | Belgium | Cseh Köztársaság |

2016 | Spanyolország | Lengyelország |

2017 | Dánia | Ciprus |

2018 | Hollandia | Málta |

2019 | Olaszország |

[1] 1999. május 25-i 1419/1999/EK európai parlamenti és tanácsi határozat (HL L 166., 1999.7.1.). http://www.europa.eu.int/eur-lex/pri/en/oj/dat/1999/l_166/l_16619990701en00010005.pdf

[2] 2005-ben Írország, azt követi Görögország 2006-ban.

[3] Study on European Cities and Capitals of Culture and the European Cultural Months (1995-2004) (Palmer-Rae Associates August 2004) http://www.europa.eu.int/comm/culture/eac/sources_info/studies/capitals_en.html

[4] HL C 325, 2002.12.24., 99. o.

[5] HL

[6] HL

[7] HL C 325, 2002.12.24., 133. o.

[8] HL L 166, 1999.7.1., 1. o. A 649/2005/EK határozattal (HL L 117., 2005.5.4., 20. o.) módosított határozat.